b'\n_START_ARTICLE_\nScuderia Toro Rosso\n_START_SECTION_\nHistoria\n_START_PARAGRAPH_\nScuderia Toro Rosso syntyi, kun Minardi-talli siirtyi syyskuussa 2005 Red Bull -energiajuomayhti\xc3\xb6n omistukseen. Red Bullilla oli jo oma Formula 1 -talli, mutta se halusi perustaa junioritallin voidakseen ajattaa kaikkia sponsoroimiaan kuljettajia kuninkuusluokassa. Tallin p\xc3\xa4\xc3\xa4konttori jatkaa samassa paikassa kuin Minardin vanha. Helmikuussa 2006 entinen Formula 1 -kuljettaja Gerhard Berger ilmoitti ostaneensa 50 prosenttia Toro Rosson osakkeista. Marraskuussa 2008 Berger myi omistamansa 50 prosentin osuuden tallista takaisin Dietrich Mateschitzille.\n_START_SECTION_\nKausi 2006\n_START_PARAGRAPH_\nToro Rosso k\xc3\xa4ytti runkona debyttikaudella STR1-autossaan Red Bullin kauden 2005 auton runkoa. Moottorina autossa oli Cosworthin kolmilitrainen rajoitettu V10, kun kaikki muut tallit k\xc3\xa4yttiv\xc3\xa4t s\xc3\xa4\xc3\xa4nt\xc3\xb6muutosten takia 2,4-litraisia V8-moottoreita. Syy t\xc3\xa4h\xc3\xa4n oli se, ett\xc3\xa4 viimeisen\xc3\xa4 kautenaan suurista talousongelmista k\xc3\xa4rsinyt Minardi sai FIA:lta erikoisluvan k\xc3\xa4ytt\xc3\xa4\xc3\xa4 vanhaa V10-moottoria seuraavalla kaudella ja Toro Rosso k\xc3\xa4ytti porsaanreik\xc3\xa4\xc3\xa4 hyv\xc3\xa4kseen. Renkaat tallille avauskaudella toimitti Michelin._NEWLINE_Kilpakuljettajina tallissa ajoivat italialainen Vitantonio Liuzzi ja yhdysvaltalainen Scott Speed. Liuzzi onnistui ajamaan kauden aikana pisteille Yhdysvaltain GP:ss\xc3\xa4, jossa h\xc3\xa4n oli kahdeksas. Speed ylsi parhaimmillaan Australian GP:ss\xc3\xa4 yhdeks\xc3\xa4nneksi._NEWLINE_Valmistajien MM-sarjassa Toro Rosso sijoittui yhdeks\xc3\xa4nneksi yhden pisteen turvin. Taakse j\xc3\xa4iv\xc3\xa4t muut tulokastallit Midland ja Super Aguri, jotka eiv\xc3\xa4t saavuttaneet pisteit\xc3\xa4.\n_START_SECTION_\nKausi 2007\n_START_PARAGRAPH_\nKaudeksi 2007 Toro Rosso sai k\xc3\xa4ytt\xc3\xb6\xc3\xb6s\xc3\xa4 uuden STR2-auton sek\xc3\xa4 Ferrarin valmistamat V8-moottorit. Rengasmerkkikin vaihtui Michelinin vet\xc3\xa4ydytty\xc3\xa4 sarjasta Bridgestoneen. Kuljettajaparina jatkoivat Liuzzi ja Speed._NEWLINE_Euroopan GP:n j\xc3\xa4lkeen Speed ja Toro Rosso riitaantuivat niin pahasti, ett\xc3\xa4 Speed l\xc3\xa4hti tallista. H\xc3\xa4nen tilalleen palkattiin nuori saksalainen Sebastian Vettel, joka oli toiminut aiemmin kaudella BMW Sauberin testikuljettajana._NEWLINE_Toro Rosso avasi pistesaldonsa vasta kauden toiseksi viimeisess\xc3\xa4 osakilpailussa Kiinan GP:ss\xc3\xa4. Vettel ajoi maaliin nelj\xc3\xa4nten\xc3\xa4 ja Liuzzi onnistui nousemaan kuudenneksi. Kahdeksan MM-pisteen turvin Toro Rosso sijoittui valmistajien MM-sarjassa seitsem\xc3\xa4nneksi.\n_START_SECTION_\nKausi 2008\n_START_PARAGRAPH_\nToro Rosson kilpakuljettajina kaudella 2008 ajavat Sebastian Vettel ja nelinkertainen Champ Car -mestari S\xc3\xa9bastien Bourdais ja Toro Rosso k\xc3\xa4ytti kauden aikana kahta eri autoa, kauden viidess\xc3\xa4 ensimm\xc3\xa4isess\xc3\xa4 kilpailussa STR2:n p\xc3\xa4ivitetty\xc3\xa4 versiota ja kauden lopussa kilpailussa STR3:sta. Monzassa Vettel saavutti Toro Rosson historian ensimm\xc3\xa4isen paalupaikan vetisiss\xc3\xa4 olosuhteissa ja seuraavana p\xc3\xa4iv\xc3\xa4n\xc3\xa4 johti kilpailua alusta loppuun ja voitti 14 sekunnin erolla toiseksi tulleeseen Heikki Kovalaiseen. Vettel saavutti yhteens\xc3\xa4 35 ja Bourdais 4 pistett\xc3\xa4 kauden aikana eli yhteens\xc3\xa4 39 pistett\xc3\xa4.\n_START_SECTION_\nKausi 2009\n_START_PARAGRAPH_\nToro Rosso joutui etsim\xc3\xa4\xc3\xa4n itselleen uuden kuljettajan kaudelle 2009, kun is\xc3\xa4nt\xc3\xa4talli Red Bull palkkasi Vettelin. Bourdaisin tallikaveriksi palkattiin sveitsil\xc3\xa4inen S\xc3\xa9bastien Buemi._NEWLINE_Kausi ei ollut yht\xc3\xa4 hyv\xc3\xa4, kuin edellinen, eik\xc3\xa4 Toro Rosso taistellut en\xc3\xa4\xc3\xa4 tasaisesti pisteist\xc3\xa4. Ennen Unkarin GP:t\xc3\xa4 talli p\xc3\xa4\xc3\xa4tti erottaa Bourdaisin, joka oli saavuttanut pisteen uutta tallitoveriaan v\xc3\xa4hemm\xc3\xa4n, ja h\xc3\xa4nen tilalleen palkattiin kaikkien aikojen nuorimmaksi tulokkaaksi noussut Jaime Alguersuari. Talli sijoittui 8 pisteen turvin sijalle 10.\n_START_SECTION_\nKausi 2010\n_START_PARAGRAPH_\nKaudelle 2010 Toro Rosso l\xc3\xa4hti edelliselt\xc3\xa4 kaudelta tutuilla kuljettajilla, S\xc3\xa9bastien Buemin ja Jaime Alguersuarin kuljettaessa tallin autoja. Algersuari onnistui ajamaan pisteille Malesian, Espanjan ja Abu Dhabin kilpailussa ja Buemi Monacon, Kanadan ja Euroopan kilpailuissa. Talli sijoittui 13 pisteell\xc3\xa4\xc3\xa4n sijalle 9 MM-taulukossa.\n_START_SECTION_\nKausi 2011\n_START_PARAGRAPH_\nTalli jatkoi kaudella 2011 Buemin ja Alguersuarin voimin. Molemmat kuljettajat saavuttivat kauden aikana seitsem\xc3\xa4n pistesijaa Buemin sijoituttua parhaimmillaan kahdesti kahdeksanneksi ja Alguersuarin kahdesti seitsem\xc3\xa4nneksi. Talli sijoittui valmistajien sarjan kahdeksanneksi 41 pisteell\xc3\xa4\xc3\xa4n.\n_START_SECTION_\nKausi 2012\n_START_PARAGRAPH_\nKaudella 2012 tallin kuljettajina ajoivat Daniel Ricciardo ja Jean-\xc3\x89ric Vergne. Talli sai kauden aikana 26 pistett\xc3\xa4 ja sijoittui valmistajien sarjassa yhdeks\xc3\xa4nneksi.\n_START_SECTION_\nKausi 2013\n_START_PARAGRAPH_\nTalli jatkoi kaudella 2013 edellisen kauden tapaan kuljettajinaan Ricciardo ja Vergne. Talli sai yhteens\xc3\xa4 33 pistett\xc3\xa4 ja sijoittui valmistajien sarjassa kahdeksanneksi.\n_START_SECTION_\nKausi 2014\n_START_PARAGRAPH_\nKauden 2013 j\xc3\xa4lkeen Ricciardo siirtyi Red Bullille Mark Webberin p\xc3\xa4\xc3\xa4tetty\xc3\xa4 uransa. Vergne jatkoi Toro Rossolla ja h\xc3\xa4nen tallikaverikseen siirtyi GP3-sarjan mestari Daniil Kvjat._NEWLINE_Toro Rosso siirtyi Renault\xe2\x80\x99n moottoreihin p\xc3\xa4\xc3\xa4tt\xc3\xa4en vuonna 2007 alkaneen moottoriyhteisty\xc3\xb6ns\xc3\xa4 Ferrarin kanssa. Talli saavutti 30 pistett\xc3\xa4 sijoittuen valmistajien sarjassa seitsem\xc3\xa4nneksi.\n_START_SECTION_\nKausi 2015\n_START_PARAGRAPH_\nKaudelle 2015 talli vaihtoi molemmat kuljettajansa palkattuaan kuljettajikseen nuoret kuljettajat Max Verstappenin ja Carlos Sainzin. Talli teki historiaa asettamalla l\xc3\xa4ht\xc3\xb6ruudukkoon kaikkien aikojen nuorimman kuljettajakaksikon.\n_START_SECTION_\nKausi 2016\n_START_PARAGRAPH_\nKaudella 2016 Toro Rosso k\xc3\xa4ytti Ferrarin vuoden 2015 voimayksikk\xc3\xb6j\xc3\xa4 Renault\xe2\x80\x99n teknologian osoittauduttua ep\xc3\xa4luotettavaksi.\n_START_SECTION_\nKausi 2017\n_START_PARAGRAPH_\nKaudella 2017 Toro Rosso k\xc3\xa4ytti Renault\xe2\x80\x99n voimayksikk\xc3\xb6j\xc3\xa4. Kausi oli tallille hyvin rikkonainen, sill\xc3\xa4 molemmat kilpakuljettajat vaihtuivat kesken kauden. Ensin vain kolme pistesijaa saavuttanut Daniil Kvjat sai l\xc3\xa4hte\xc3\xa4 tallista. H\xc3\xa4nen tilalleen tuli ranskalainen Pierre Gasly. Loppukaudesta Renault osti Carlos Sainzin lainalle Red Bull -organisaatiosta. Sainzin korvasi uusiseelantilainen Brendon Hartley. Kumpikaan uusista kuljettajista ei kuitenkaan ajanut pisteille. Kauden paras tulos oli Sainzin nelj\xc3\xa4s sija Singaporen Grand Prix\xe2\x80\x99st\xc3\xa4.\n_START_SECTION_\nKausi 2018\n_START_PARAGRAPH_\nKaudella 2018 Toro Rosso siirtyi k\xc3\xa4ytt\xc3\xa4m\xc3\xa4\xc3\xa4n Hondan voimayksikk\xc3\xb6j\xc3\xa4. Kilpakuljettajina jatkoivat Pierre Gasly ja Brendon Hartley. Bahrainin Grand Prix\xe2\x80\x99ssa Gasly ajoi nelj\xc3\xa4nneksi, joka oli parhain tulos Hondan moottorilla sitten Hondan paluun j\xc3\xa4lkeen.\n_START_SECTION_\nKausi 2019\n_START_PARAGRAPH_\nKausi 2019 oli toinen kausi, jolloin talli k\xc3\xa4ytti Hondan moottoreita. Kauden aloittivat talliin paluun tehnyt Daniil Kvjat ja Alexander Albon.  Kausi alkoi hyvin ja tiimi sai pisteit\xc3\xa4 useista kilpailuista. Daniel Kvyat sijoittui Saksan GP:ss\xc3\xa4 kolmanneksi, mik\xc3\xa4 oli tiimin paras tulos sitten Italian Grand Prix:n 2007. Red Bull vaihtoi Unkarin Grand Prix:n j\xc3\xa4lkeen emotallin  Pierre Gaslyn ja Alexander Albonin ajopaikkoja kesken\xc3\xa4\xc3\xa4n. _NEWLINE__NEWLINE_Kausi oli viimeinen Toro Rosso nimell\xc3\xa4.\n_START_SECTION_\nKausi 2020\n_START_PARAGRAPH_\nKaudeksi 2020 talli siirtyi Alpha Tauri nimen alle.'